《寄赠麓台用杜戏题王宰画山水图歌韵》
清代·王时宪

泼墨生寒云，落笔成奇石。人间藏弆求之迫，天家亦欲观真迹。

遥知奉敕写幽林，风雨惊飞殿廷壁。旧传家学娄江东，丹青妙手神明通，兴到笔健如游龙。

岳岳给谏素鲠直，大有古之诤臣风。闾阎疾苦莫可比，远隔君门万千里。

应诏定绘《豳风图》，不徒皴染闲山水。

作者简介：江苏太仓人，字若千，号禊亭。康熙四十八年进士，由宜兴教谕改翰林院庶吉士，授检讨。工诗，摹魏、晋、唐、宋而未传其真，间有自出新意之作。有《性影集》。